LV Eiropas Savienības Oficiālais Vēstnesis C 169/3

KOMISIJAS PAZIŅOJUMS

2017. gadā apritē esošo kvotu kopskaita publikācija tirgus stabilitātes rezerves vajadzībām, kura izveidota ES emisiju kvotu tirdzniecības sistēmas ietvaros saskaņā ar Direktīvu 2003/87/EK

(2018/C 169/03)

1. IEVADS

2015. gadā Padome un Eiropas Parlaments pieņēma lēmumu izveidot tirgus stabilitātes rezervi (TSR) (1) ES emisijas kvotu tirdzniecības sistēmas ietvaros, kas izveidota saskaņā ar Eiropas Parlamenta un Padomes Direktīvu 2003/87/EK (2). TSR sāks darboties 2019. gadā. TSR mērķis ir nepieļaut liela, strukturāla kvotu pārpalikuma veidošanos ES oglekļa tirgū, jo tas var novest pie tā, ka ES ETS nespēj dot pienācīgus signālus investīcijām, kas nepieciešamas ES emisiju samazināšanas mērķrādītāju rentablai sasniegšanai.

Lēmumā noteikts, ka, sākot ar 2017. gadu, Komisija līdz katra gada 15. maijam publicē apritē esošo kvotu kopskaitu. No šī kopskaita ir atkarīgs, vai kvotas, ko iecerēts izsolīt nākamajā gadā, tiks ieskaitītas rezervē.

2017. gada 12. maijā Komisija publicēja apritē esošo kvotu kopskaitu, kas sasniedza aptuveni 1,6 miljardus kvotu (3). Tomēr saskaņā ar apstiprinātajiem TSR noteikumiem minētā publikācija nelika rezervē ieskaitīt nekādas kvotas.

Šis paziņojums ir otrā reize, kad TSR vajadzībām tiek publicēts apritē esošo kvotu kopskaits, un tas attiecas uz 2017. gadu. Šajā paziņojumā ir norādīts faktiskais kvotu kopskaits un ir sīki izklāstīts, kā šis kopskaits aprēķināts. Tā kā TSR sāks darboties 2019. gadā, šī publikācija ir pirmā publikācija, kuras rezultātā rezervē tiks ieskaitītas kvotas.

2. KĀ DARBOJAS TIRGUS STABILITĀTES REZERVE

TSR darbojas automātiski, tiklīdz apritē esošo kvotu kopskaits ir ārpus iepriekšnoteiktā diapazona. Kvotas ieskaita rezervē, ja kopējais apritē esošo kvotu skaits ir lielāks par 833 miljoniem kvotu. Kvotas no rezerves atbrīvo, ja kopējais apritē esošo kvotu skaits ir mazāks par 400 miljoniem kvotu. Kvotu ieskaitīšana rezervē nozīmē, ka samazinās izsolāmo kvotu apjoms, un atbrīvošana no rezerves nozīmē, ka nākotnē tiks izsolīti papildus 100 miljoni kvotu.

Tāpēc viens no rezerves darbības stūrakmeņiem ir apritē esošo kvotu kopskaita publicēšana, jo pēc tā nosaka, vai kvotas ieskaita rezervē vai no rezerves atbrīvo.

ES ETS nesenajā pārskatīšanā (4) tika veiktas būtiskas izmaiņas attiecībā uz TSR darbību. Apgrozībā esošo kvotu kopskaita procentuālā daļa, kas nosaka rezervē ieskaitāmo kvotu skaitu, ja tiek pārsniegts 833 miljonu kvotu slieksnis, 2019.–2023. gada periodam ir īslaicīgi divkāršota no 12 % līdz 24 %. Līdzīgā kārtā no 8 % līdz 16 % dubultota arī tā procentuālā daļa, pēc kuras noteiks, cik daudz kvotu ieskaitāmas TSR 2019. gadā pirmajos astoņos tās darbības mēnešos (5). Turklāt no 2023. gada par nederīgām atzīs tik daudz TSR turēto kvotu, par cik daudz tās pārsniegs iepriekšējā gadā izsolīto kvotu skaitu.

Pamatojoties uz šo paziņojumu, no 2019. gada 1. janvāra pirmo astoņu mēnešu laikā rezervē ieskaitīs 16 % no apritē esošo kvotu kopskaita. Attiecīgu daudzumu atskaitīs no dalībvalstu izsolāmo kvotu daudzumiem, ievērojot to attiecīgās kvotu daļas izsolēs. Šajā sakarā ir svarīgi atgādināt, ka līdz 2025. gada 31. decembrim attiecīgo daļu noteikšanā neņems vērā tās kvotas, kuras Savienībā pārdalītas solidaritātes un izaugsmes labad.

Tāpat no 2019. gada 1. septembra 12 mēnešu laikā rezervē ieskaitīs 24 % no tā apgrozībā esošo kvotu kopskaita, ko publicēs 2019. gada maijā, tā vietā, lai šīs kvotas izsolītu dalībvalstis.

3. APRITĒ ESOŠO KVOTU KOPSKAITS

Saskaņā ar Lēmuma (ES) 2015/1814 1. panta 4. punktu apritē esošo kvotu kopskaits ir “to kvotu kopējais skaits, kuras piešķirtas laikposmā kopš 2008. gada 1. janvāra, ietverot skaitu, kas minētajā laikposmā piešķirts saskaņā ar Direktīvas 2003/87/EK 13. panta 2. punktu, un ar iekārtām dotās tiesības saskaņā ar ES ETS izmantot starptautiskos kredītus attiecībā uz emisijām, kuras radušās līdz minētā konkrētā gada 31. decembrim, no kā atskaitīts ES ETS iekārtu verificēto emisiju kopējais daudzums tonnās laikposmā no 2008. gada 1. janvāra līdz tā paša konkrētā gada 31. decembrim, visas kvotas, kas anulētas saskaņā ar Direktīvas 2003/87/EK 12. panta 4. punktu, un rezervē esošo kvotu skaits”.

Īsāk sakot, apritē esošo kvotu kopskaitu, pēc kura vadās, lemjot par ieskaitīšanu TSR vai atbrīvošanu no tās, aprēķina pēc šādas formulas:

Apritē esošo kvotu kopskaits = piedāvājums – (pieprasījums + kvotas TSR)

Apritē esošo kvotu kopskaitu nosaka trīs dažādi elementi: pirmkārt, piedāvājumā esošās kvotas kopš 2008. gada 1. janvāra, otrkārt, nodoto un anulēto kvotu skaits (“pieprasījums”), un, treškārt, rezervē esošo kvotu skaits.

Kā paredzēts Lēmumā (ES) 2015/1814, aviācijas nozares kvotas un verificētās aviācijas emisijas šajā kontekstā neņem vērā.

3.1. Piedāvājums

Kvotu piedāvājumu tirgū nosaka pieci dažādi elementi:

— 2008.–2012. g. periodā uzkrātās kvotas (“2. posms”),

— no 2013. gada 1. janvāra (6) līdz 2017. gada 31. decembrim izsolītās kvotas,

— kvotas, kas bez maksas iedalītas no 2013. gada 1. janvāra līdz 2017. gada 31. decembrim, t. sk. kvotas, kas iedalītas no jaunu iekārtu rezerves (“NER”),

— kvotas, ko Eiropas Investīciju banka (EIB) monetizējusi programmas “NER300” vajadzībām,

— tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2017. gada 31. decembrim.

ES ETS 2. posmā uzkrāto kvotu skaits ir 1 749 540 826 kvotas (7). “Kopējās uzkrātās” kvotas ir to ES ETS 2. posmā piešķirto kvotu kopskaits, kas netika ne nodotas, lai ar tām segtu verificētās emisijas, ne anulētas. Kad tiek rēķināts apritē esošo kvotu kopskaits, šis skaitlis izsaka 2013.–2020. g. perioda (3. posms) sākumā apritē esošo ETS kvotu skaitu uz 2013. gada 1. janvāri, un kā tāds tas ir ņemts vērā aprēķinā.

Kā liecina ziņojumi par izsolēm kopējā izsoļu platformā un atsevišķajās platformās (8), no 2013. gada 1. janvāra līdz 2017. gada 31. decembrim izsolīto kvotu skaits (tajā skaitā t. s. “pirmajās” jeb “agrīnajās” izsolēs) ir 3 725 458 000.

No 2013. gada 1. janvāra līdz 2017. gada 31. decembrim bez maksas iedalīto kvotu skaits (ieskaitot kvotas no NER) ir 4 402 755 035 (9).

300 000 000 kvotas monetizējusi EIB programmas “NER300” vajadzībām (10).

Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2017. gada 31. decembrim, ir 419 338 468 (11).

3.2. Pieprasījums

Pieprasījumu veido iekārtu kopējās verificētās emisijas no 2013. gada 1. janvāra (12) līdz 2017. gada 31. decembrim, kas ir 8 942 239 207 (13), un tajā pašā periodā anulētās kvotas, kas ir 278 524.

3.3. TSR esošo kvotu skaits

Tā kā TSR sāks darboties tikai 2019. gadā, pašlaik rezervē nekādu kvotu nav.

3.4. Apritē esošo kvotu kopskaits

Ņemot vērā iepriekš minēto, apritē esošo kvotu kopskaits ir 1 654 574 598 kvotas.

4. SECINĀJUMS

Saskaņā ar apstiprinātajiem TSR noteikumiem no 2019. gada 1. janvāra pirmo astoņu mēnešu laikā TSR ieskaitīs 264 731 936 kvotas.

Nākamā publikācija gaidāma 2019. gada maijā, un tā noteiks kvotu daudzumus, kas rezervē ieskaitāmi no 2019. gada 1. septembra līdz 2020. gada augustam.

1. tabula

Pārskats

Piedāvājums a) Uzkrātās kvotas no 2. posma 1 749 540 826 b) No 2013. gada 1. janvāra līdz 2017. gada 31. decembrim bez maksas iedalīto kvotu kopskaits (ieskaitot kvotas no “NER”) 4 402 755 035 c) No 2013. gada 1. janvāra līdz 2017. gada 31. decembrim izsolīto kvotu kopskaits, tai skaitā agrīnajās izsolēs 3 725 458 000 d) Kvotas, ko Eiropas Investīciju banka (EIB) monetizējusi programmas “NER300” vajadzībām 300 000 000 e) Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2017. gada 31. decembrim 419 338 468 Summa (piedāvājums) 10 597 092 329





Pieprasījums a) ES ETS iekārtu verificēto emisiju daudzums tonnās no 2013. gada 1. janvāra līdz 2017. gada 31. decembrim 8 942 239 207 b) Kvotas, kas līdz 2017. gada 31. decembrim anulētas saskaņā ar Direktīvas 2003/87/EK 12. panta 4. punktu 278 524 Summa (pieprasījums) 8 942 517 731





Kvotas TSR Rezervē esošo kvotu skaits 0 Apritē esošo kvotu kopskaits 1 654 574 598

(1) Eiropas Parlamenta un Padomes 2015. gada 6. oktobra Lēmums (ES) 2015/1814 par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK (OV L 264, 9.10.2015., 1. lpp.).

(2) Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003., 32. lpp.).

(3) Sk. Komisijas paziņojumu, C (2017) 3228 final; pieejams: https://ec.europa.eu/clima/sites/clima/files/ets/reform/docs/c_2017_3228_en.pdf

(4) Eiropas Parlamenta un Padomes 2018. gada 14. marta Direktīva (ES) 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.).

(5) Sk. Lēmuma (ES) 2015/1814 1. panta 5. punktu, kas nosaka, ka katru gadu rezervē ieskaita 12 % no apgrozībā esošo kvotu kopskaita, bet pirmajos astoņos rezerves darbības mēnešos (no 2019. gada 1. janvāra līdz 1. septembrim) – 8 % kvotu, kā arī Direktīvas (ES) 2018/410 2. pantu, kas nosaka, ka līdz 2023. gada 31. decembrim šos procentuālos lielumus divkāršo.

(6) Te ietilpst arī t. s. “pirmās” jeb “agrīnās” izsoles, t. i., 2013.–2020. g. periodā derīgās kvotas, kas izsolītas pirms 2013. gada 1. janvāra.

(7) Sk. 2015. gada ziņojumu par oglekļa tirgus darbību, COM(2015) 576.

(8) Pieejams: http://www.eex.com/en/products/environmental-markets/emissions-auctions/archive un https://www.theice.com/marketdata/reports/148

(9) Pamatojoties uz 2018. gada 1. aprīļa izrakstu no ES darījumu žurnāla (EUTL).

(10) Pirmajā laidienā 200 milj. kvotu, kas pārdotas 2011. un 2012. gadā, otrajā laidienā 100 milj. kvotu, kas pārdotas 2013. un 2014. gadā, sīkāku informāciju sk. https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(11) Pamatojoties uz 2018. gada 1. aprīļa izrakstu no EUTL.

(12) Par 2008.–2012. g. verificētajām emisijām sk. skaidrojumu par uzkrāto kvotu skaitu (3.1. punkts).

(13) Dati par kopējām verificētajām emisijām izriet no 2018. gada 1. aprīļa izraksta no EUTL (lai tiktu ņemtas vērā verificētās emisijas, kas paziņotas līdz 2018. gada 31. martam). Pēc minētās dienas paziņotās emisijas šajā kopdaudzumā nav atspoguļotas.